奧埼緬尾尼盛

奧埼緬尾尼盛（奧志布偉文：Ookwemin Minising，英文讀音：/ɔʊˈkweɪmɪn ˈmɪnɪsɪŋ/，直譯黑櫻桃島），舊名維利詩島（英文：Villiers Island），係加拿大多倫多嘅一個人工島，面積98英畝（40公頃）；喺安大略湖沿岸，當河河口，2017年開始起，目的係透過將嗰度嘅環境還原返做天然環境嘅方法，減低多倫多市中心東南部嘅水浸風險（涉及面積 290 公頃），過程中將當河改道，整一條新嘅支流，令當河延長咗 1 公里，成個工程耗資 13 5000 0000 加元。 除咗係防洪工程之外，奧埼緬尾尼盛亦係一塊新填地；三級政府 計劃注資 9 7500 0000 加元，起 9000 至 1 4000 個住宅單位，可以畀 1 5000 至 2 5000 人住，預計2026年動工。 工程 奧埼緬尾尼盛所在地本來係工業區，被石油污染，工程將整新支流挖出嚟嘅泥土用時間等陽光同空氣將佢哋潔淨，然後先用嚟整新填地，但係潔淨過嘅土壤下面其實仲有冇潔淨過嘅污染土壤，兩層之間用咗三層隔膜將佢哋隔開。 人工島上便嘅新支流喺整緊嗰陣，用北面同西便兩個堤壩塞住，2024年1月開始灌水；7月8號，新支流入面同安大略湖湖面水位一樣之後，隔開新支流同安大略湖嘅西面堤壩切成10件之後搬走。 島上面種嘅都係本地植物，當中包括一啲係原本喺嗰度嘅工業大廈清拆咗之後，喺地盤搵到嘅百年種子，由多倫多大學嘅人員種返出嚟。 名 ｢奧埼緬尾尼盛｣ 係當地原住民嘅語言奧志布偉文，意思係 ｢黑櫻桃樹之地｣，當中 ｢奧埼緬｣ 指黑櫻桃，｢尾尼盛｣ 指島，而個名嘅前半就係指當地喺19世紀有好多黑櫻桃樹。市政府喺2024年11月1號公布呢個名，當日有植樹儀式，就係種咗棵黑櫻桃樹。 參考資料 註 書目